SABUURRADII.
129.
Tan iyo yaraantaydii marar badan bay i dhibeen, Reer binu Israa'iil hadda ha yidhaahdeen, 
Tan iyo yaraantaydii marar badan bay i dhibeen, Laakiinse igama ay adkaan. 
Kuwa beerta jeexa ayaa dhabarkayga jeexay, Oo jeexjeexoodiina way dheereeyeen. 
Rabbigu waa xaq, Oo isagu wuxuu kala gooyay xadhkihii kuwa sharka leh. 
Inta Siyoon neceb oo dhammu, Ha ceeboobeen oo dib ha u noqdeen. 
Ha noqdeen sida cawska guryaha korkooda ka baxa Oo engega intaanu korin, 
Oo aan beergooyuhu gacantiisa ka buuxin, Kan xidhmooyinka xidhaana aanu laabtiisa ka buuxin. 
Oo kuwa ag maraana ma yidhaahdaan, Barakadii Rabbigu korkiinna ha ahaato. Waxaan idiinku ducaynaynaa magaca Rabbiga. 
